Ezri Konsa

Ezri Ngoyo Konsa (s. 23. lokakuuta 1997 Newham) on englantilainen jalkapalloilija, pelipaikaltaan keskuspuolustaja. Hän edustaa Englannin Valioliigassa pelaavaa Aston Villaa.
Seurajoukkueura.
Konsa aloitti liigauransa Englannin ykkösliigassa pelaavassa Charlton Athleticissa elokuussa 2016 ja pelasi seurassa kahden kauden aikana 71 liigaottelua. Kauden 2018–2019 hän edusti Englannin mestaruussarjassa pelannutta Brentfordia, jossa hän pelasi 42 liigaottelua ja teki yhden maalin. 
Heinäkuussa 2019 Konsa siirtyi Aston Villaan 12 miljoonan punnan siirtosummalla. Hän pelasi ensimmäisen kerran Valioliigassa 5. lokakuuta Norwich Cityä vastaan ja pääsi ensimmäisen kerran avauskokoonpanoon 10. marraskuuta Wolverhampton Wanderersia vastaan. Hän pelasi valioliigakauden aikana 25 ottelua ja teki heinäkuussa maalin tasapeliin päättyneessä vierasottelussa Evertonia vastaan. Kauden 2019–2020 liigacupissa Konsa pelasi täydet minuutit kuudessa ottelussa ja teki maalin Crewe Alexandraa vastaan mutta ei pelannut enää tappioon päättyneessä loppuottelussa Manchester Cityä vastaan.
Kaudella 2020–2021 Konsa pelasi 36 valioliigaottelua ja teki maalin kauden ensimmäisessä ottelussa Sheffield Unitedia sekä kahdeksannessa ottelussa Brighton &amp; Hove Albionia vastaan. Kaudella 2021–2022 hän pelasi Valioliigassa 29 ottelua ja teki kauden molemmat maalinsa joulukuussa Leicesteriä vastaan. Kaudella 2022–2023 hän pelasi Aston Villan kaikissa 38 valioliigaottelussa, ja yhtä vaille kaikissa avauskokoonpanossa. Maaleja hän ei tehnyt. 
Syyskuussa 2023 Konsa allekirjoitti Aston Villan kanssa vuoteen 2028 ulottuvan jatkosopimuksen. Kaudella 2023–2024 hän pelasi 35 valioliigaottelua ja teki maalin maaliskuussa Wolverhampton Wanderersia vastaan. Konferenssiliigassa Aston Villa ylsi välieriin ja Konsa pelasi kymmenen ottelua.
Konsa debytoi Mestarien liigassa 17. syyskuuta 2024 Young Boysia vastaan ja pelasi kaudella 2024–2025 Mestarien liigassa 11 ottelua, joista kaikissa täydet minuutit. Hän teki ensimmäisen maalinsa Mestarien liigassa 15. huhtikuuta 2025 puolivälierien toisessa osaottelussa Paris Saint-Germainia vastaan. Valioliigassa hän pelasi kaudella 2024–2025 kaikkiaan 34 ottelua, yhtä vaille kaikki avauskokoonpanossa, ja teki maalin Wolverhamptonia vastaan syyskuussa ja Tottenhamia vastaan toukokuussa.
Maajoukkueura.
Konsa kuului Englannin alle 20-vuotiaiden maailmanmestaruuden 2017 voittaneeseen joukkueeseen mutta pääsi kentälle vain välieräottelun viime hetkiksi. Alle 21-vuotiaiden EM-kilpailuissa 2019 hän pelasi yhdessä alkulohko-ottelussa runsaat 40 minuuttia. Hän nousi Englannin A-maajoukkueeseen maaliskuussa 2024 ja pääsi ensimmäisessä maaottelussaan Brasiliaa vastaan kentälle 20. peliminuutilla Kyle Walkerin loukkaannuttua. EM-kilpailuissa 2024 Konsa pelasi Englannin avauskokoonpanossa puolivälieräottelussa Sveitsiä vastaan ja tuli vaihdosta kentälle neljännesvälieräottelussa Slovakiaa ja välieräottelussa Alankomaita vastaan. Turnauksen alkulohko-otteluissa tai tappiollisessa loppuottelussa Espanjaa vastaan hän ei saanut peliaikaa. Konsa on pelannut kesäkuun loppuun 2025 mennessä 12 A-maaottelua.
Yksityiselämä.
Konsan isä on kinshasankongolainen ja äiti angolalainen.